প্রয়াত বিজ্ঞাপন জগতের কিংবদন্তী পীযুষ পাণ্ডে!

ওয়েব ডেস্ক : ভারতীয় বিজ্ঞাপন জগতে এক যুগের অবসান। প্রয়াত কিংবদন্তী বিজ্ঞাপন নির্মাতা পীযুষ পাণ্ডে (Piyush Pandey)। মৃত্যুকালে তাঁর বয়স হয়েছিল ৭০ বছর। জানা গিয়েছে বেশ কিছুদিন ধরে অসুস্থ ছিলেন তিনি। শনিবার তাঁর শেষকৃত্য সম্পন্ন হবে বলে খবর। পীযুষ পাণ্ডে ‘ফেভিকল’, ‘ক্যাডবেরি’, ‘এশিয়ান পেইন্টস’-এর মতো বহু আইকনিক বিজ্ঞাপনের স্রষ্টা ছিলেন।

পীযুষ পাণ্ডে (Piyush Pandey) প্রায় চার দশক ধরে বিজ্ঞাপন শিল্পে সক্রিয় ছিলেন। তিনি ছিলেন ওগিলভি (Ogilvy) সংস্থার চিফ ক্রিয়েটিভ অফিসার (ওয়ার্ল্ডওয়াইড) এবং এক্সিকিউটিভ চেয়ারম্যান (ইন্ডিয়া)। ওগিলভি-তে তিনি যোগ দিয়েছিলেন ১৯৮২ সালে। তার লেখা প্রথম বিজ্ঞাপনের ছিল ‘সানলাইট ডিটারজেন্ট’-এর জন্য। এর পর তিনি প্রবেশ করেছিলেন ক্রিয়েটিভ বিভাগে। ‘ফেভিকল’, ‘ক্যাডবেরি’, ‘এশিয়ান পেইন্টস’, ‘লুনা মোপেড’, ‘ফরচুন অয়েল’-সহ বহু জনপ্রিয় ব্র্যান্ডের বিজ্ঞাপন তৈরি করেন।

আরও খবর : এবার ওয়েব সিরিজ পরিচালনা করবেন কঙ্কনা!

তাঁর নেতৃত্বে ওগিলভি (Ogilvy) ইন্ডিয়া টানা ১২ বছর ‘দ্য ইকনমিক টাইমস’-এর পরিচালিত ‘এজেন্সি রেকনার’ সমীক্ষায় দেশের এক নম্বর বিজ্ঞাপন সংস্থা হিসেবে স্বীকৃতি পায়। ২০১৬ সালে তাঁকে ‘পদ্মশ্রী’ সম্মানে ভূষিত করা হয়েছিল। তবে শুধু বিজ্ঞাপন জগত নয়, অভিনয়েও পা রেখেছিলেন তিনি। ২০১৩ সালে ‘মাদ্রাজ ক্যাফে’ ছবিতে অভিনয় করেছিলেন তিনি।

পীযুষ পাণ্ডের (Piyush Pandey) মৃত্যুতে শোকপ্রকাশ করেছেন রাজনীতি, ব্যবসা এবং বিজ্ঞাপন জগতের বিশিষ্ট ব্যক্তিত্বরা। অর্থমন্ত্রী নির্মলা সীতারামন এক্স-এ লিখেছেন, “ভারতীয় বিজ্ঞাপনের এক মহানায়ককে হারালাম। তিনি সাধারণ মানুষের ভাষা ও হাস্যরসের মাধ্যমে যোগাযোগের এক নতুন দিগন্ত উন্মোচন করেছিলেন। তাঁর উত্তরাধিকার প্রজন্মের পর প্রজন্মকে অনুপ্রাণিত করবে।” কোটাক মাহিন্দ্রা ব্যাঙ্কের প্রতিষ্ঠাতা উদয় কোটক বলেছেন, “পীযুষ পাণ্ডের প্রয়াণে গভীরভাবে শোকাহত। ২০০৩ সালে তিনি কোটাক মাহিন্দ্রা ব্যাঙ্কের উদ্বোধনী প্রচারে নেতৃত্ব দেন। এক অসাধারণ চিন্তাবিদ ও বিনয়ী মানুষ ছিলেন তিনি। ভারতীয় প্রেক্ষাপটে সৃজনশীলতাকে নতুন মাত্রা দিয়েছিলেন।”